जोधपुर. डॉ. एसएन मेडिकल कॉलेज के प्राचार्य डॉ. अमिलाल भाट सेवानिवृत्ति के बाद भी प्रिंसिपल बने रहेंगे। राज्य सरकार ने सोमवार को इसके आदेश जारी किए हैं।
डॉ. भाट 31 दिसंबर को रिटायर हो जाएंगे, लेकिन वे सेवानिवृत्ति के बाद प्रोफेसर पद पर दुबारा नियुक्त होंगे, उन्हें प्रिंसिपल का अतिरिक्त कार्यभार भी दिया गया है। ये आदेश नई नियुक्ति तक लागू रहेंगे।
डॉ. भाट की तरह ही डॉ. एसएन मेडिकल कॉलेज में अतिरिक्त प्राचार्य पद पर कार्यरत एवं जेएलएन मेडिकल कॉलेज अजमेर में कार्यवाहक प्राचार्य का काम देख रहे डॉ. केसी अग्रवाल को भी 31 दिसंबर को सेवानिवृत्ति के बाद बतौर कार्यवाहक प्राचार्य पुनर्नियुक्ति दी गई है।
विभाग के संयुक्त सचिव डॉ. एसपी सिंह ने बताया कि पहले पुनर्नियुक्ति मुख्यमंत्री की अनुमति से होती थी, लेकिन अब यह काम चिकित्सा मंत्री कर सकते हैं। इसके अलावा सेवानिवृत्त को प्रशासनिक कार्य का प्रभार देने के नियमों में बदलाव किया गया है।
किडनी ट्रांसप्लांट यूनिट बनेगी
डॉ. भाट ने बताया कि उनकी पहली प्राथमिकता जोधपुर में किडनी ट्रांसप्लांट शुरू करना है। इसके लिए भामाशाह के सहयोग से एक वार्ड तैयार हो गया है। ट्रांसप्लांट यूनिट बनाई जाएगी। इसमें 3 विभागों के 6 ऑपरेशन थियेटर बनेंगे। डॉ. भाट ने बताया कि राज्यसभा सांसद रामनारायण डूडी के सहयोग से 50 लाख रु. से गेस्ट हाउस का निर्माण होगा। नगर निगम के सहयोग से कॉलेज के स्वीमिंग पूल को ठीक करवाया जाएगा।
hin_Deva hin_Deva awa_Deva hin_Deva kas_Deva hin_Deva